गैजेट्स इतनी खतरनाक रफ्तार से आसान होते जा रहे हैं कि हमारा हुनर सिकुड़ता जा रहा है. अब जल्दी ही धरती की विरासत नादानों के हाथों में होगी. अखबारों की खबरें छोटी होती जा रही हैं ताकि उन्हें पढ़ने में पाठकों की सांस न फूलने लग जाए. पत्रिकाओं में चित्र बढ़ते जा रहे हैं. ढाई घंटे की मूवी तो बीते जमाने की बात होती जा रही है. मल्टीप्लेक्स 90 मिनट की मूवी की मांग कर रहे हैं ताकि वे ज्यादा से ज्यादा शो दिखा सकें और दर्शकों के धैर्य की परीक्षा भी न हो. यहां तक कि विज्ञापनों की अवधि भी घटती जा रही है.